Didaktik+i+web+2.0

=Didaktik i web 2.0 - anvendelsesmuligheder = I det følgende ses nærmere på to konkrete web 2.0 medier og deres anvendelsesmuligheder. Der tages primært udgangspunkt i blogs og wikier, som eksempler på web 2.0 medier. Deres struktur og typiske anvendelsesform beskrives kort samt hvilke muligheder, der kan identificeres for anvendelse i en formel læringskontekst. Der afsøges konkrete erfaringer med at anvende henholdsvis blogs og wikier i formel undervisningssammenhæng, hvilke formål der evt. var tænkt med det og hvilke gevinster, udfordringer og potentialer, der kan identificeres.


 * Weblogs/Blogs **

//Beskrivelse og typiske anvendelsesformer på nettet //

Det er ofte en enkelt person, der har oprettet en blog og skriver indlæg om et interesseområde, bredt om sit liv, holdninger eller fagligt felt, men det ses efterhånden også, at en del virksomheder opretter en blog fx for at skrive om et fagligt felt, som en del af kundeservicen eller på anden måde komme i dialog med brugere/kunder. Der findes tjenester på nettet, hvor man nemt og gratis kan oprette sin egen blog. Mediet er ret enkelt opbygget i sin grundform. Man kan oprette et indlæg med en overskrift og en brødtekst. Herefter udgives blogindlægget, og andre kan herefter kommentere på indlægget. Der kan oftest linkes, integreres video, lyd og billeder i brødteksten, og indlæg tagges frem for at struktureres i hierarkiske strukturer. Dog er der ofte mulighed for at oprette kategorier og dermed tilknytte hvert indlæg til en emnekategori, eller det kan være kategorier, som blot er måned og år for oprettelsen. Alle indlæg ligger i omvendt kronologisk rækkefølge efter hinanden med de nyeste indlæg først/øverst. Blogs er ofte åbne for alle i forhold til at kunne læse og kommentere, og så er der typisk én ejer, som kan oprette og redigere indlæg. Det er dog muligt at have mere avancerede blogs med flere administratorer, og der kan være avancerede muligheder for at tildele forskellige roller og dermed rettigheder for brugere på bloggen. Wordpress[|[1]] er et eksempel på en webservice, hvor der kan oprettes en blog med en række mere avancerede muligheder, og dertil kommer, at en lang række andre personer har udviklet gratis plugins til Wordpress blogs, som kan lægges ovenpå en standard installation. Blogger[|[2]] er et eksempel på en mere simpel blog, og som er meget hurtig og nem at oprette. Der følger oftest templates med til designet for bloggen, og for den mere avancerede bruger, kan bloggen tilrettes med kode. Kommunikationsformen på blogs er typisk uformel og personlig, der stilles ofte spørgsmål til eventuelle læsere, der gives udtryk for holdninger, personlige interesser og passioner, og en af de vigtigste ting: der appelleres til //dialog//. Derfor vil det være forventningen blandt studerende, der er vant til at læse blogs, at det er denne kommunikationsform, der skal bruges, såfremt man inddrager blogs i undervisningen. Bloggere med en smule indsigt i og ønske om, at skaffe opmærksomhed omkring sin blog og få læsere til den, vil oftest være meget opmærksomme på hvilke virkemidler, de kan bruge til det – fx ved at linke til andres blogs for at gøre opmærksomhed på sin egen blog og håbe på, at de linker tilbage (øger Google rank), de opdaterer hyppigt deres blog, de sørger for, at der tagges relevante søgeord på bloggen (for at øge sandsynligheden for at bloggen kommer højere op i et Google søgeresultat), og de gør opmærksomhed på bloggen via links på andre digitale medier.

Blogs er mest egnede til diskussioner, erfaringsudveksling, holdningsudveksling og lignende i en undervisningssammenhæng frem for fx nøgtern vidensopbygning. Andre anvendelsesformer kan naturligvis være muligheder, og det findes der da også eksempler på – også i undervisningssammenhæng. Bloggen som sådan sætter principielt ikke nogen grænser for hvilken type indhold, bloggen kan bruges til, men da forventningen til anvendelsesformen blandt de studerende må forventes at være det uformelle, personlige og holdningsprægede, vil det give god mening at tænke blogs ind i en sådan kontekst i undervisningen. På Figur 1 ses et eksempel på skrivestilen i et blogindlæg, som desuden også har integreret en video fra Youtube.

Figur 1.

[|[1]] [] [|[2]] [|https://www.blogger.com]

//"Web 2.0 i formel læring" v. Kirsten 'Brohuus' Lund// //Blog: [|http://socialmedia.brohuus.dk]//